„Tur de arhitectură” esteun set de tururi gratuite prin care aceștia plimbă participanții și le explică despre caracteristicile arhitectonice ale cartierelor sau zonelor care alcătuiesc citadela de pe Bega. Îi filez de mult timp. Știi deja că-s vânător de lucruri faine din orașul meu, așa că era clar că sorțile ni se vor intersecta. Problema e că locurile sunt limitate și se oferă doar pe înscriere. Dar am avut noroc să-i prind chiar la „Călătorie în timp”, un tur pentru copii.

Am vrut să văd cum învață cei mici despre formele orașului, care-i primul impact la atingerea clădirilor și ce pot afla pentru mai departe ca să-și dezvolte conștiința că un oraș frumos e unul în care fațadele nu te omoară la prima furtună.

Ajung pe la 10 în Parcul Gheorghe Doja. Cam o duzină de tineri de clasele întâi sau a doua privesc curioși unii către alții, în timp ce părinții lor semnează hârtiile de acord. O creață în bluză verde și pantofi de drumeție îi ajută. Ea e Roxana Pătrulescu, gazda evenimentului și fondatoarea proiectului „Tur de arhitectură”.